Бэрокъуэ Ахьмэд Хьэрэбий и къуэр
УФ-м Социальнэ страхованэмкIэ и фондым и щIыналъэ къудамэу КъБР-м щыIэм гущIыхьэ щыхъуауэ хъыбар фегъащIэ мы IуэхущIапIэм и унафэщI Бэрокъуэ Ахьмэд Хьэрэбий и къуэр зэрылIамкIэ.
И ныбжьыр илъэс 61-м ихьауэ зэуэзэпсэу дунейм ехыжащ зэфIэкIрэ щIэныгъэрэ зыбгъэдэлъа, ди республикэм, абы щыпсэухэм папщIэ куэд зэфIэзыгъэкIа унафэщIыр. Ар Къэбэрдей-Балъкъэрым иджырей социальнэ IэнатIэ зэпэщ щызэтезыгъэувахэм яхэтащ икIи а Iуэхум илъэс 30-м щIигъукIэ елэжьащ. Къэралым и сэбэп зыхэлъхэр къилъытэу, жэуаплыныгъэ нэс зыхищIэу зэрылажьэм къыхэкIыу, абы зыпэрыт IэнатIэм ехъулIэныгъэ инхэр къыщихьащ.
Емызэшыжу Бэрокъуэ Ахьмэд зэрылэжьам къэралми Урысей Федерацэм Социальнэ страхованэмкIэ и фондми пщIэшхуэ хуащIащ. Ар КъБР-м и цIыхухэм социальнэ дэIэпыкъуныгъэ етынымкIэ щIыхь зиIэ и лэжьакIуэт. Апхуэдэу Бэрокъуэм къратащ УФ-м Социальнэ страхованэмкIэ и фондым и ЩIыхь тхылъыр, «Къэрал социальнэ страхованэм и IэнатIэм щиIэ фIыщIэм папщIэ» УФ-м Социальнэ стра-хованэмкIэ и фондым и бгъэхэIу дамыгъэр.
Абы зи IэщIагъэм хуэIэкIуэлъакIуэ лэжьакIуэ гуп лъэщ зэщIигъэуIуэфащ икIи абыхэм я деж пщIэшхуэ щиIащ. ЦIыху зэIухауэ, нэмыс хэлъу зэрыщытым къыхэкIыу, ар и лэжьэгъухэми IуэхукIэ къыбгъэдыхьэхэми фIыуэ къалъагъурт. Бэрокъуэ Ахьмэд и къарукIи IэщIагъэкIи зэфIэкIышхуэ бгъэдэлът.
Къэрал IуэхущIапIэм — Урысей Федерацэм Социальнэ страхованэмкIэ и фондым и щIыналъэ IуэхущIапIэу Къэбэрдей-Балъкъэр Республикэм щылажьэхэр абы и Iыхьлыхэмрэ и благъэхэмрэ яхуогузавэ. Бэрокъуэ Ахьмэд Хьэрэбий и къуэр дэ зэи тщыгъупщэнкъым.
